b'\n_START_ARTICLE_\nHelmwin\n_START_SECTION_\nVerjeten padec karantanskih narodnih knezov\n_START_PARAGRAPH_\nMorda \xc5\xbee po uporu Ljudevita Posavskega, najkasneje pa s frankovsko upravno iz leta 828, do katere je pri\xc5\xa1lo predvsem zaradi bolgarske nevarnosti, so s Helmwinom na oblast pri\xc5\xa1li vojvode bavarskega rodu (duces Bagoarii), ki so imeli de\xc5\xbeelo v grofovski upravi (in comitatum). Med zgodovinarji prevladuje mnenje, da so Karantanci leta 820 oziroma najkasneje leta 828 svoje kneze in notranjo samostojnost zgubili, in da je prav tedaj tuji grof Helmwin zamenjal odstavljenega kneza Etgarja. Na to sklepajo predvsem iz dveh posrednih dokazov. Kot prvo se po Ljudevitovem uporu Karantanci, Karniolci in Avari kot (notranje) samostojni narodi ne omenjajo ve\xc4\x8d, kot drugo pa se v sami Karantaniji \xc5\xbee leta 822 pojavi prvi zabele\xc5\xbeeni frankovski fevd.\n_START_SECTION_\nAlternativni pogledi o dogodkih med letoma 820 in 822\n_START_PARAGRAPH_\nPojavljajo se mnenja, da darovanje Bavarca Matherija \xc5\xa1e ne predstavlja padca rodovne kne\xc5\xbeevine, ampak pomeni \xc5\xa1ele pripravljanje terena za kasnej\xc5\xa1o uvedbo grofovske uprave. Po bolj radikalnem, a na splo\xc5\xa1no nesprejetem pogledu so ti vojvode bavarskega rodu (duces Bagoarii) pravzaprav karantanski (in ne bavarski) vojvode, ki so v svoji de\xc5\xbeeli dobili \xc5\xa1e grofovsko upravo.'